
RAPORT DE SPECIALITATE
privind aprobarea plăţii cotizaţiei de membru pe anul 2018 către Asociaţia de Dezvoltare Intercomunitară Deşeuri Timiş (ADID)
Având în vedere Expunerea de motive nr.SC2018-                         a Primarului Municipiului Timişoara şi Proiectul de hotărâre privind  aprobarea plăţii cotizaţiei de membru pe anul 2018 către Asociaţia de Dezvoltare Intercomunitară Deşeuri Timiş (ADID), prin care se propune plata de către Municipiul Timişoara, în calitate de membru, a cotizaţiei aferente anului 2018 pentru Asociaţia de Dezvoltare Intercomunitară Deşeuri Timiş, în valoare de 1,5 lei pe locuitor, respectiv în cuantum de 478.918,50 lei conform datelor Recensământului Populaţiei şi Locuinţelor din anul 2011 şi alocării sumei de 478.918,50 lei din bugetul local al Municipiului Timişoara pe anul 2018, Capitolul 74.02.05.02. „Protecţia Mediului”.
Facem următoarele precizări:
Conform art.11 alin.1 din Legea administraţiei publice locale nr.215/2001, republicată şi modificată, două sau mai multe unităţi administrativ-teritoriale au dreptul ca, în limitele competenţelor autorităţilor lor deliberative şi executive, să coopereze şi să se asocieze, în condiţiile legii, formând asociaţii de dezvoltare intercomunitară, cu personalitate juridică, de drept privat şi de utilitate publică .

Alineatul 2 al aceluiaşi articol stipulează că, asociaţiile de dezvoltare intercomunitară se constituie în condiţiile legii, în scopul realizării în comun a unor proiecte de dezvoltare de interes zonal sau regional ori al furnizării în comun a unor servicii publice.
Potrivit art.12 din actul normativ mai sus menţionat, asociaţiile de dezvoltare intercomunitară  se finanţează prin contribuţii din bugetele locale  ale unităţilor administrativ teritoriale  membre, în condiţiile legii.

În anul 2005 Consiliul Local al Municipiului Timişoara s-a asociat cu Consiliul Judeţean Timiş şi cu consiliile locale ale municipiilor şi oraşelor judeţului Timiş în vederea promovării proiectului „Sistem integrat de gestionare a deşeurilor menajere în judeţul Timiş” (Hotărârea nr.457 din 20.12.2005)

 Prin Hotărârea nr.200 din 22.04.2008 s-a aprobat acordul participării Consiliului Local al Municipiului Timişoara ca membru în cadrul Asociaţiei de Dezvoltare Intercomunitară a Deşeurilor Timiş (ADID) alături de Consiliul Judeţean Timiş.

 De asemenea, prin Hotărârea nr.95 din 24.02.2009 Consiliul Local al Municipiului Timişoara a aprobat Statutul-cadru şi Actul constitutiv-cadru al Asociaţiei de Dezvoltare Intercomunitară Deşeuri Timiş, iar la data de 18.05.2011 a fost semnat Documentul de Poziţie privind modul de implementare a proiectului „Sistem Integrat  de Management  al Deşeurilor în Judeţul Timiş” de către membrii Asociaţiei de Dezvoltare Intercomunitară Deşeuri Timiş din care face parte şi Municipiul Timişoara.
Conform prevederilor art.11 lit.b) din Statutul Asociaţiei de Dezvoltare Intercomunitară a Deşeurilor Timiş, asociaţii au obligaţia să plătească cotizaţia anuală, plata urmând să se facă până la 15 martie a anului în curs.
În calitate de membru al Asociaţiei de Dezvoltare Intercomunitară Deşeuri Timiş, Municipiul Timişoara are obligaţia achitării cotizaţiei anuale, în conformitate cu prevederile Statutului mai sus enunţate.

Pentru anul 2017,  cotizaţia anuală  a fost  la nivelul sumei de 1 leu/locuitor/an pentru fiecare membru, potrivit  Hotărârii Adunării Generale a Asociaţiei de Dezvoltare Intercomunitară a Deşeurilor Timiş  nr.3/26.09.2016.
Pentru anul 2018, Adunarea Generală a Asociaţiei de Dezvoltare Intercomunitară Deşeuri Timiş a stabilit prin  Hotărârea nr.1 din 15.01.2018  majorarea cuantumului cotizaţiei la valoarea de 1,5 lei pe locuitor, nivelul populaţiei fiind considerat cel stabilit prin recensământ, potrivit adresei nr.227/18.01.2018 înregistrată la Primăria Municipiului Timişoara cu nr.SC2018-1216/18.01.2018. 


Având în vedere solicitarea ADID Timiş şi cele expuse mai sus, se propune aprobarea cotizaţiei anuale la Asociația de Dezvoltare Intercomunitară a Deșeurilor Timiș, aferente anului 2018, în valoare de 1,5 lei pe locuitor, respectiv în cuantum de 478.918,50 lei conform datelor Recensământului Populaţiei şi Locuinţelor din anul 2011 şi alocarea sumei de 478.918,50 lei din bugetul local al Municipiului Timişoara pe anul 2018, Capitolul 74.02.05.02. „Protecţia Mediului”.

Având în vedere prevederile legale expuse în prezentul raport, apreciem că proiectul de hotărâre privind  aprobarea plăţii cotizaţiei de membru pe anul 2018 către Asociaţia de Dezvoltare Intercomunitară Deşeuri Timiş (ADID) îndeplineşte condiţiile pentru a fi supus dezbaterii şi aprobării plenului consiliului local.

